《送江端伯之隆兴》
宋代·蔡沈

人生辛苦惟别离，况复心相知。
辛酸话别语不出，相看执手徒辛辛。
问君西游何归期，长途巉岩不可思。
春霜日暮山谷里，寒风凛凛吹人衣。
中林哑哑乌欲栖，猿猱虎豹夹路啼。
路傍古屋掩柴扉，空房独宿生新悲。
家山昨夜春始至，桃花初破梅花飞。
自非丈夫刚自许，谁不去住生狐疑。
惟君与我同此志，西湘东越频驱驰。
番阳浩荡六百里，南昌风物雄江西。
西山中峙高崔嵬，滕王杰阁横江开。
五更东望红浴日，鱼龙蛟蜃惊相积。
阳门青松青可挹，剑池清水清可吸。
真人鹤岭遗金丹，中峰苍莽风常寒。
游人西游止此地，眼明足健应忘还。
闽山岂足展羽翮，湖光望极天地宽。
鲲鹏变化知有托，归来长铗宁须弹。

作者简介：蔡沈（1167—1230）一名蔡沉，南宋学者。字仲默，号九峰，南宋建州建阳（今属福建）人。蔡元定次子。专意为学，不求仕进，少从朱熹游，后隠居九峰山下，注《尚书》，撰《书集传》，其书融汇众说，注释明晰，为元代以后试士必用。